《夏夜咏怀》
明代·周是修

萝月白于练，松风凉于水。幽人感芳序，揽衣中夜起。

天河向西注，斗柄当南指。流萤轻入幔，啼螀乱喧耳。

寂寂惬深情，悠悠思至理。两仪立四极，万物递终始。

金石有销铄，人寿安足恃。动静荣辱随，存亡哀乐继。

所以达识人，用舍由行止。居偏俗事稀，鱼肥新酒美。

酒酣发浩歌，响彻青云里。正命托堪舆，何乐可代此。

作者简介：（1354—1402）明江西泰和人，名德，以字行。少孤力学，洪武末举明经，为霍丘县学训导，建文间为衡王府纪善，留京师，预翰林纂修。好荐士，屡陈国家大计。燕兵入京城，自经于应天府学尊经阁。尝辑古今忠节事为《观感录》。